Moning.
Long 3 mun long yia 2016, wanpela man, nem bilong em Tomas, em i laik redi long lotu bilong em. Olsem na, em i go daun long wara na waswas. Na taim em i wokabaut i kam antap, orait ol sampela man ol i holimpas em, na ol i paitim em na katim katim em na kilim em i dai. Long wanem, ol i tingim olsem Tomas em i wanpela posin man.
Bipo, ol sampela manmeri long ples bilong Tomas ol i sutim toktok long em, na Tomas i harim tok win olsem, ol i laik kilim em i dai. Em olsem na Tomas i mekim tok olsem, “Mi no wokim rong, olsem na, mi no inap ranawe. Nogat. Bai mi stap na mi bai trastim God long lukautim mi.” Tasol, i luk olsem God i no lukautim Tomas, long wanem, liklik taim long bihain ol i holimpas Tomas na kilim em i dai.
Na king Devit i fesim kain samting olsem. Ol i no tok, “Devit i wokim posin.” Nogat. Tasol ol i sutim tok nogut long Devit, na pikinini bilong Devit wantaim ol planti man long lain bilong Em i kamap birua na i laik kilim em i dai. Lukim tok bilong Devit long Buk Song 3.
DISPELA SONG DEVIT I RAITIM. EM I RAITIM TAIM EM I RANAWE LONG APSALOM, PIKININI MAN BILONG EM.
1 BIKPELA, ol birua bilong mi i kamap planti moa!
Planti manmeri i kirap na ol i egensim mi;
2 planti ol i tok baksait long mi olsem,
“God i no inap sevim em.”
3 Tasol Yu, BIKPELA, Yu save raunim mi,
Yu as bilong gutpela nem bilong mi,
na Yu save litimapim het bilong mi.
4 Mi kraiaut long BIKPELA,
na Em i stap long holi maunten bilong Em na Em i harim kraiaut bilong mi.
5 Mi sindaun long bet na mi slip,
na mi kirap gen bikos BIKPELA i save holim mi.
6 Mi no inap pret long hamas tausen manmeri
i raunim mi na i laik egensim mi.
7 BIKPELA, plis kirap.
God bilong mi plis sevim mi.
Long wanem, Yu save paitim ol birua bilong mi long maus,
na Yu save brukim tit bilong ol manmeri nogut.
8 BIKPELA i save sevim ol pipel bilong Em;
blesim bilong Em i stap wantaim ol pipel bilong Em. Buk Song 3:1-8.
Pikinini man bilong Devit i wokim birua long Devit, na em i grisim planti manmeri na ol i bihainim em, na olgeta i egensim Devit. Ol i laik pinisim laip bilong Devit. Ol i tok baksait long Devit, na ol i tok olsem, “God i no inap helpim em.” (Lain 1-2.) Em olsem tasol Devit, long nait, em i sindaun long bet bilong em na em i slip. (Lain 5-6.) Em i no pret na tingting planti na tanim tanim. Nogat. Em i slip tasol.
Na em olsem wanem? Devit i trastim BIKPELA. Devit i save olsem, BIKPELA i save raunim em bilong lukautim em. Ol birua i daunim nem bilong Devit, tasol Devit i larim dispela samting i stap long han bilong BIKPELA. (Lain 3-4.) Devit em i save long God bilong em, na Em i save olsem, BIKPELA Em i God bilong sevim ol manmeri bilong Em, na blesim bilong God i stap wantaim ol manmeri bilong Em. (Lain 8.)
Tru, Devit i laik God i kirap na mekim save long ol birua i laik bagarapim em. (Lain 7.) Tasol, em i larim olgeta samting i stap long han bilong BIKPELA na em i trastim BIKPELA.
Na Devit i trastim Bikpela long mekim wanem samting? Em i trastim BIKPELA long rausim ol birua bilong em, a? Devit i trastim BIKPELA long stretim gutpela nem bilong em long ai bilong ol manmeri, a? Devit i trastim BIKPELA long mekim olgeta samting long laip bilong em i kamap gutpela na wanpela trabel i no holimpas em na em i sindaun gutpela, a?
Nogat. Devit em i no save God bai mekim wanem samting long ol birua long em. Devit em i no save God bai givim gutpela sindaun long em o nogat. Devit em i no save God bai stretim gutpela nem bilong em long ai bilong ol manmeri o nogat.
Devit i save olsem, BIKPELA Em i gutpela. Em olsem na Devit i trastim God na wanem samting God i laik mekim long em, orait dispela samting bai i stap gutpela samting. God bai wokim gutpela samting tasol na Devit i wanbel olgeta long wanem samting God i mekim long em. Devit i trastim God na larim sindaun bilong em i stap long han bilong Gutpela God bilong em tasol.
God i save bosim na kontrolim olgeta samting na Devit i trastim God long bosim na kontrolim olgeta samting bilong sindaun bilong em long dispela graun. God i laik mekim wanem long Devit long dispela graun, orait Devit i save wanbel na trastim Gutpela God bilong em.
Na tu, Devit i trastim Gutpela God bilong em long ol samting bilong bihain. Maski wanem samting i kamap long ol femili bilong God long hia long dispela graun, blesim bilong God i stap wantaim ol na ol i no inap lus.
Ol manmeri i bilipim na trastim feitful wok bilong Jisas long diwai kros ol i femili bilong God na ol dispela manmeri, maski wanem hevi i kamap long ol long dispela graun, ol i no inap lus. Manmeri i bilipim na trastim God long kisim bek ol long feitful wok bilong Jisas ol i no inap lus long bihain. Nogat tru! Feitful wok bilong Jisas i holimpas ol na i raunim ol na i lukautim ol.
God bilong Devit em i kain God olsem, na long dispela as Devit i ken i slip, maski ol birua i laik bagarapim em.
Taim ol hevi i holimpas ol manmeri i bilipim na trastim feitful wok bilong Jisas, orait long ai bilong ol manmeri bilong dispela graun ol i tingim olsem, “God i no inap sevim ol.” Tasol ol i rong olgeta. Maski wanem hevi i holimpas ol femili bilong BIKPELA, blesim bilong Em i pas wantaim ol na ol bai i stap laip wantaim Em long heven.
Yes, trabel na hevi i ken i holimpas yumi i bilipim na trastim feitful wok bilong Jisas. Yes, ol sampela manmeri i ken i mekim birua na bagarapim yumi i bihainim Jisas. Tasol Bikpela bilong yumi Em i gutpela, na yumi ken i trastim God, maski wanem samting i kamap long yumi long hia long dispela graun, yumi ken i save olsem, God i yusim dispela samting bilong mekim ol gutpela samting long yumi.
Gutpela God bilong yumi Em i raunim yumi long feitful wok bilong Jisas long diwai kros, na long dispela pasin God i mekim gutpela long yumi na Em bai karim yumi seif i go long ples bilong Em.
Glenn.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn zho_Hans